Majuba-kragstasie: Silo verlede jaar geïnspekteer‘n Foto van die silo Die steenkoolsilo wat Saterdag by die Majuba-kragstasie in Mpumalanga ineengestort het, is in September verlede jaar geïnspekteer en daar was geen oënskynlike tekens van verval nie, het Eskom se uitvoerende hoof gesê. “Tydens die laaste inspeksie is daar bevind dat die struktuur in ‘n goeie toestand was,” het Tsheido Matone tydens ŉ mediakonferensie in Johannesburg gesê. “Die risikokategorisering is tydens die inspeksie as laag geklassifiseer.” Majuba het 3 600MW, nagenoeg 10% van die land se elektrisiteitkapasiteit, verskaf voor die ineenstorting. Dit is verminder tot 1 800MW en is later verder verminder tot 600MW. Matona het gesê die eerste prioriteit was om die kragnetwerk te beskerm. “Ons dink nie ons sal weer volle kapasiteit kan bereik nie maar ons sal oor die volgende paar dae probeer om soveel as moontlik kapasiteit te herwin.” Volgens Matona sal daar ŉ ondersoek na die voorval plaasvind. Die ondersoek sal na verwagting sowat drie maande duur. Eskom verwag intussen piektye tussen 18:00 en 20:00 Maandag, tussen 18:00 en 22:00 Woensdag en die hele Donderdag. Beurtkrag sal vermoedelik in die tye plaasvind. Steve Lennon, Eskom se hoof oor volhoubaarheid, het intussen gesê dit is noodsaaklik om ten alle koste te verhoed dat die land in algehele donkerte gehul word.